Балъкъэр Фоусэт ящыгъупщэркъым
Дыгулыбгъуей къуажэм дэт библиотекэм «Сэ сыусакIуэщ, сэ сыцIыхубзщ» фIэщыгъэм щIэт пшыхь къыщызэрагъэпэщащ, КъБАССР-м и цIыхубэ усакIуэ, УФ-м и ТхакIуэхэм я зэгухьэныгъэм и саугъэтым и лауреат Балъкъэр Фоусэт къызэралъхурэ илъэс 85-рэ щрикъум ирихьэлIэу.
Iуэхур я жэрдэмт библиотекэм и унафэщI Дым Людмилэрэ Бахъсэн къалэм дэт курыт еджапIэ №8-м адыгэбзэмрэ литературэмкIэ и егъэджакIуэ Албот Оксанэрэ.
УсакIуэ бзылъхугъэм и гъащIэр къызэрекIуэкIам, абы и творчествэ къулейм нэхъ куууэ щыгъуазэ ящIащ къызэхуэсахэр. ЕджакIуэ цIыкIухэу ПхытIыкI Арианнэ, БжыкIший Аданэ, Дым Лалинэ, Къуэдзокъуэхэ Алинэрэ Заирэрэ, Хъыжьрокъуэ Алёнэ сымэ «Си хэку», «Уафэр хызодыкI», «УщысщIыгъум деж», «Насыпыр фхъумэ» усэхэм, «Си адэ, укъызолъыхъуэ» поэмэм щыщ пычыгъуэм гъэхуауэ къеджащ.
ЗэIущIэм и кIэухым Балъкъэр Фоусэт хуэдэ усакIуэшхуэхэр зыщыдгъэгъупщэ зэрымыхъунур, абы и творчествэ къулейм щIэблэр нэIуасэ хуэщIыпхъэу къызэрилъытэр жиIащ Дым Ларисэ.
Библиотекэм и пэIущIэ пэшым къыщызэрагъэпэ-ща гъэлъэгъуэныгъэм Фоусэт и сурэтхэр, тхылъ щхьэхуэхэр, зыцIыхуу щытахэм я гукъэкIыжхэр, нэгъуэщI гъэщIэгъуэн куэди щыплъагъунут.
Инэрокъуэ Данэ.
